**VEDTEKTER FOR**

**NORDNORSKE ENTREPRENØRERS SERVICE-ORGANISASJON SA (NESO)**

**I FORETAKET**

1. **Navn, adresse, organisasjonsnummer**

Nordnorske Entreprenørers Service-Organisasjon SA er et samvirkeforetak med vekslende medlemstall og vekslende kapital. Foretakets organisasjonsnummer er 947 719 068, og registrert forretningssted er Vestfjordgata 42, 8300 Svolvær.

1. **Formål og virksomhet**

Foretaket sitt formål er å ivareta medlemmenes interesser på kort og lang sikt, gjennom blant annet informasjon og tilrettelegging for kompetansehevende tiltak. Foretaket skal, når det er formålstjenlig, samarbeide med andre private og offentlige organisasjoner, institusjoner og lignende

**II MEDLEMSKAP**

1. **Kriterier for medlemskap**

Søknad om medlemskap sendes til styret og skal godkjennes av styret.

Styret skal spesielt påse at bedriftens virksomhetsområde er i samsvar med målsettingen om å organisere de mellomstore og største entreprenørbedriftene i NESO sitt område.

Styret tar sin beslutning basert på en helhetsvurdering av hver enkelt medlemssøknad.

NESO ønsker faglig- og økonomisk solide entreprenørbedrifter som medlemmer. Bedriftene bør oppfylle flg. rammekrav:

1. Driver i hovedsak med bygg-/anleggsarbeid
2. Geografisk tilhørighet i Nord-Norge eller Trøndelag
3. Kravene til offentlig godkjenning må oppfylles
4. Har drevet min. 5 år innen relevant virksomhetsområde
5. Har fast kontorsted, fast bemannet administrasjon og min. 10 ansatte
6. Har minimum 10 % egenkapital av totalkapitalen
7. Lovens krav til minimum aksjekapital må være oppfylt
8. Nasjonale («riksentreprenører») og internasjonale entreprenører med underenheter, kan ikke bli medlemmer i NESO
9. Majoriteten av eierinteressene må være lokalisert i samme geografiske område som nevnt i pkt. 2

**§4 Utestengning og opphør av medlemskap**

Etter vedtak i styret kan et medlem pålegges og tre ut av laget i følgende situasjoner:  
1. Medlemmet oppfyller ikke lenger forutsetningene for medlemskap i henhold til vedtektene   
2. Det er åpnet gjeldsforhandlinger, akkord eller konkurs hos medlemmet. Likestilt er dersom medlemmet for øvrig har opphørt sin virksomhet.   
3. Medlemmet har ikke foretatt innbetaling av innkrevet kontingent i en periode på minst 12 måneder dersom ikke annet er avtalt med styret.   
4. Medlemmet kan utestenges i medhold av samvirkelovens § 23.

Så snart styrets vedtak er truffet skal det tidligere medlem varsles skriftlig.

Ved utmelding eller ved annet opphør av medlemskap (konkurs, utestengning mv) har medlemmet ikke krav på å få tilbakebetalt andelsinnskuddet.

**§5 Utmelding**

Et medlem kan bringe medlemskapet til opphør ved skriftlig utmelding til foretaket. Utmeldingsfristen er 3 måneder, regnet fra første dag i måneden etter at utmeldingen fant sted. Medlemskontingent betales forholdsmessig i forhold til antall måneder medlemmet har vært medlem (inkludert utmeldingsfrist).

**III ØKONOMIFORHOLD**

**§6 Medlemskontingent**

Til dekning av fellesomkostninger betaler hvert medlem en kontingent som fastsettes av styret hvert år. Kontingenten kan være fast, relatert til omsetningsvolum eller en kombinasjon av disse. Kontingenten betales forskuddsvis. Avgiften faktureres og betales innen første kvartal inneværende år.

**§7 Andelsinnskudd**

Andelskapitalen består av andeler på kr. 100.- pr. medlem. Andelsinnskuddet skal ikke forrentes og tilbakebetales ikke ved utmelding eller annen uttreden fra foretaket.

Andelseierne hefter overfor foretakets forpliktelser bare med sitt andelsinnskudd, og har ikke forpliktelser overfor tredjemann.

Andelen kan ikke pantsettes.

**§8 Bruk av årsoverskuddet**

Årsoverskuddet skal som hovedregel godskrives egenkapitalen til foretaket.

Styret eller medlemmer kan i spesielle tilfeller legge frem forslag til årsmøtet om annen disponering av årsoverskuddet. Overskuddet skal i så tilfelle gå til tiltak som fremmer medlemmenes, bransjens eller foretakets interesser. Overskuddet skal ikke benyttes til utbetaling direkte til medlemmene.

**IV ÅRSMØTET**

**§9 Innkalling til årsmøtet**

Styret skal bestemme tid og sted for årsmøtet, som innkalles minst med 4 ukers forvarsel, og skal avholdes innen utgangen av juni hvert år. Innkalling kan skje elektronisk.

Årsmøtet skal behandle følgende saker:  
  
1. Styrets beretning for virksomheten i foregående år.  
2. Revidert regnskap og revisorberetning.  
3. Eventuelle vedtektsendringer  
4. Andre saker som er nevnt i innkallelsen, eller saker som styret innen 15. mars har fått skriftlig anmodning om og behandle.  
5. Valg på:  
a) Styremedlemmer og varamedlemmer  
b) Styreleder  
c) Revisor

**§10 Møte og stemmerett**

Medlem har rett til å møte på årsmøtet. Hver medlemsbedrift har på årsmøtet 1 stemme.

Medlem kan møte ved fullmektig. Ingen kan være fullmektig for mer enn ett medlem. Et annet medlem kan opptre som fullmektig, men kun for ett medlem. Den som opptrer som fullmektig skal legge frem en skriftlig og datert fullmakt.

**V FORETAKETS LEDELSE**

**§11 Styret**

Foretaket ledes av et styre bestående av inntil 5 personer + 1 leder hvorav maksimalt ett er eksternt. Til styret velges 1. og 2. varamedlem. Styrets interne medlemmer velges av årsmøte for 2 år, eventuelt eksternt styremedlem og varamedlemmene for ett år. Leder velges av årsmøtet for ett år, øvrige styrefunksjoner velges av styret.  
  
Leder har dobbeltstemme ved stemmelikhet.  
  
Styremedlemmene og varamedlemmene er personlig valgt uavhengig av firmatilknytning. Ved valg av styremedlemmer bør det imidlertid legges vekt på å få en god geografisk fordeling og de ulike firmastrukturer bør være representert i styret.  
  
Styret har vedtaksrett når minst 3 medlemmer er til stede..

Styret kan oppnevne utvalg og komiteer.

**§12 Valgkomité**

Foretaket skal ha en valgkomite bestående av leder og 2 medlemmer, med 1 felles varamedlem, valgt av årsmøtet for 1 år. Valgkomiteen skal minst 4 uker før årsmøtet gi styret forslag på kandidater som er på valg.

**§13 Representasjon utad**

Styret representerer foretaket og tegner foretaksnavnet. Styret kan gi styremedlemmer, daglig leder eller navngitte personer rett til å tegne foretaket.

**VI OPPLØSNING**

**§14 Oppløsning**

Oppløsning av foretaket reguleres av samvirkelovens regler. Gjenværende midler (nettoformuen) skal gå til allmennyttige formål.

**VII ANNET**

**§15** Samvirkeloven gjelder hvor disse vedtekter ikke bestemmer annerledes.